b'\n_START_ARTICLE_\nTerror by Night\n_START_SECTION_\nVsebina\n_START_PARAGRAPH_\nMlada \xc5\xbeenska po imenu Vivian Vedder (Renee Godfrey) v Londonu obi\xc5\xa1\xc4\x8de tesarja in pri njem prevzame krsto, narejeno po meri za njeno pred kratkim pokojno mater, ki jo bo v krsti z vlakom prepeljala na \xc5\xa0kotsko. Na vlak se vkrca \xc5\xa1e tisti ve\xc4\x8der, kot tudi lady Margaret Carstairs (Mary Forbes), lastnica slavnega diamanta Zvezda Rodezije, in sin lady Margaret, Roland Carstairs (Geoffrey Steele). V istem vagonu vlaka se znajdejo \xc5\xa1e in\xc5\xa1pektor Lestrade (Dennis Hoey), Holmes in Watson. Holmesa je najela lady Margaret, da varuje diamant, ki so ga sku\xc5\xa1ali neznanci ukrasti \xc5\xbee med njenim obiskom v Londonu. Watson sre\xc4\x8da na vlaku prijatelja, majorja Duncan-Bleeka (Alan Mowbray). Holmes \xc5\xbee takoj po prihodu na vlak obi\xc5\xa1\xc4\x8de kupe lady Margaret in jo prosi, da mu poka\xc5\xbee diamant. Ona mu v tem ustre\xc5\xbee._NEWLINE_Kmalu zatem v kupeju mrtvega najdejo Rolanda, ki so ga ubili, medtem ko so vsi ve\xc4\x8derjali v jedilnici. Holmes, Watson in Lestrade ugotovijo tudi, da je Rolandov morilec ukradel diamant. Lestrade in Holmes med zasli\xc5\xa1evanjem potnikov ne odkrijeta ni\xc4\x8d novega in Watson se odlo\xc4\x8di, da bo \xc5\xa1el zasli\xc5\xa1evat potnike kar na lastno pest. Z zasli\xc5\xa1evanjem za\xc4\x8dne v kupeju profesorja matematike Kilbana in se z njim zaplete v manj\xc5\xa1i prepir. Kilbane nato Watsonu uka\xc5\xbee, da naj odide iz kupeja, ker ga nima pravice zasli\xc5\xa1evati, saj ni policist. Nato si Watson izbere naslednji kupe in v njem odkrije zakonca Shallcross, ki mu priznata, da je mo\xc5\xbe Alfred (Gerald Hamer) nekaj ukradel in da je tisto nekaj v njunem kov\xc4\x8dku. Watson v za\xc4\x8detnem navdu\xc5\xa1enju odide do Holmesa in Lestrada in jima pove, da je odkril tatu. Ko se vsi na vrat na nos vrnejo v kupe zakoncev Shallcross, ugotovijo, da tisto nekaj ni bil diamant, pa\xc4\x8d pa hotelski \xc4\x8dajnik, ki ga je Alfred ukradel tik pred prihodom na \xc5\xbeelezni\xc5\xa1ko postajo._NEWLINE_Holmes nato posumi profesorja Kilbana in mu sledi, ko ta odide na strani\xc5\xa1\xc4\x8de. Pri strani\xc5\xa1\xc4\x8du Holmes najde odprta vagonska vrata in s hrbta ga napade neznanec, ki ga porine iz vagona. Holmes se sre\xc4\x8dno oprime ro\xc4\x8dke in nato spretno spleza nazaj na vlak, tako da razbije okno vagonskih vrat in vrata odpre od znotraj. Po vrnitvi gre Holmes v oddelek za prtljago in po kraj\xc5\xa1i analizi krste matere Vivian Vedder ugotovi, da je bila krsta tako visoka, da se je v spodnjem skrivnem predelu skrival nek \xc4\x8dlovek, ki se je s pomo\xc4\x8djo krste vtihotapil na vlak. Na tem mestu izda Holmes Watsonu informacijo, da meni, da je eden od ljudi na vlaku razvpiti tat draguljev, polkovnik Sebastian Moran. Holmes \xc5\xa1e pove, da je Moran znan po tem, da med tatvinami re\xc5\xa1uje matematiko, saj se tem spro\xc5\xa1\xc4\x8da. Skoraj takoj zatem oba opazita, da tudi sprevodnik v oddelku za prtljago re\xc5\xa1uje matematiko, a ga pustita ob strani in zapustita oddelek za prtljago._NEWLINE_Po nadaljnjem zasli\xc5\xa1evanju gospodi\xc4\x8dna Vedder prizna, da jo je nek mo\xc5\xa1ki podkupil, da prinese krsto na vlak in da nima sama s krsto na \xc5\xa0kotskem ni\xc4\x8d za po\xc4\x8deti. Ko se Holmesu, Lestradu in gd\xc4\x8d. Vedder pridru\xc5\xbeita \xc5\xa1e Watson in Duncan-Bleek, Holmes razkrije, da Rolandov morilec ni ukradel diamanta, ampak samo ponaredek. V isti sapi Holmes iz \xc5\xbeepa potegne pravi diamant in ga izro\xc4\x8di v varstvo Lestradu._NEWLINE_Holmes in Watson v oddelku za prtljago odkrijeta truplo prav tistega sumljivega sprevodnika, ki so ga ubili z zastrupljeno pu\xc5\xa1\xc4\x8dico, enako kot Rolanda. Medtem na prizori\xc5\xa1\xc4\x8de stopi uli\xc4\x8dni kriminalec Sands (Skelton Knaggs), ki onesposobi \xc5\xa1e sprevodnika, ki je patruljiral po hodniku vagona. Sands odide v vagon Duncan-Bleeka in razkrije se, da sta bila Sands in Duncan-Bleek pajda\xc5\xa1a in da je Duncan-Bleek v resnici polkovnik Moran. Sands na plano privle\xc4\x8de ponaredek diamanta, ki ga je ukradel iz kupeja lady Margaret. Moran je prej videl, da je imel Holmes pravi diamant in da ga je izro\xc4\x8dil Lestradu, tako da Sandsa napoti v Lestradov kupe, da bi si tam kon\xc4\x8dno prisvojil pravi diamant. V Lestradovem kupeju Sands onesposobi Lestrada in mu odvzame diamant. Nato ga preseneti spletkar Moran, ki ga ustreli v glavo, \xc4\x8desar Sands sploh ni pri\xc4\x8dakoval. Moran Sandsa usmrti z isto pi\xc5\xa1tolo na smrtonosne pu\xc5\xa1\xc4\x8dice, kot jo je \xc5\xbee uporabil pri Rolandu in sprevodniku._NEWLINE_Vlak se nato nenadoma ustavi na neki postaji, kjer pobere nekaj \xc5\xa1kotskih policistov na \xc4\x8delu z in\xc5\xa1pektorjem McDonaldom (Boyd Davis). Holmes McDonalda obvesti o svojih dosedanjih zaklju\xc4\x8dkih in McDonald po\xc5\xa1lje policista po Duncan-Bleeka oziroma Morana. Moran prispe v jedilnico, napolnjeno s policisti, in McDonald ga aretira ter pri telesnem pregledu v nekem \xc5\xbeepu najde diamant. Moran pa zatem preseneti vse in nekemu stra\xc5\xbeniku potegne pi\xc5\xa1tolo iz rok, s \xc4\x8dimer nenadoma vzpostavi nadzor. Sredi te napete situacije Moran potegne stikalo za zasilno ustavitev vlaka. Ob ugasnjenih lu\xc4\x8deh se razplamti borba, v kateri Holmesu uspe Moranu na roke natakniti lisice in ga neopazno skriti pod mizo. Ko so lu\xc4\x8di spet pri\xc5\xbegane, izgleda, kot da je Holmes ujel Morana. Vendar ne gre za Morana, temve\xc4\x8d za Lestrada, kar pa se ne vidi, saj ima Lestrade \xc4\x8dez glavo potegnjen pla\xc5\xa1\xc4\x8d. Lestrada, zamaskiranega v Morana, Holmes prepusti McDonaldu in skupini preostalih stra\xc5\xbenikov. Ko ti odidejo, Holmes izpod mize potegne pravega Morana in Watsonu razkrije, da je McDonald slepar in Moranov pomo\xc4\x8dnik, zato je prepustil Lestradu, da ga aretira skupaj s skupino sleparskih stra\xc5\xbenikov. Holmes na plano privle\xc4\x8de diamant, ki ga je o\xc4\x8ditno v borbi izmaknil iz McDonaldovega \xc5\xbeepa.'